Polisieman skiet ‘moordenaar’ doodArgieffoto Kapt. Sandra Janse van Rensburg, woordvoerder van die polisie, het gesê die 40-jarige adjudant-offisier het vroeg Saterdagoggend skote in die Booysenpark-area gehoor. Die beampte het in Steenbrasstraat in gehardloop waar hy vier verdagtes sien staan het en iemand in die pad sien lê het. Volgens Janse van Rensburg het die beampte waarskuwingskote afgevuur voordat die verdagtes op hom losgebrand het en op die vlug geslaan het. Die beampte het bystand ontbied. Die man wat glo deur die verdagtes geskiet is, is op die toneel dood verklaar. Een van die verdagtes is ook dood aangetref. Die ander drie verdagtes het in ŉ wegkommotor van die toneel af gevlug. Janse van Rensburg het gesê sake van moord en poging tot moord word deur die polisie ondersoek. ŉ Geregtelike doodsondersoek is geopen in verband met die verdagte wat doodgeskiet is en sal deur die onafhanklike polisie-ondersoekdirektoraat ondersoek word.